কারওয়ান বাজারে শেডের নিচে বিভিন্ন পাইকারি ও খুচরা দোকানগুলোর পাশেই একটি রাস্তায় কাঁচাবাজার বসে। মাঝেমধ্যেই সেখানে বুলডোজার দিয়ে সব ভেঙে দেওয়া হয়। আবার বসে একই বাজার। এখানে সব সবজিই খুচরা বিক্রি হয়। নির্বাহী ম্যাজিস্ট্রেট এবার সেখানে গেলেন। একজন বেগুন বিক্রেতার কাছে জানতে চাইলেন, বেগুন কত টাকা কেজি? বিক্রেতা জানালেন, ৬০ টাকায় বিক্রি হচ্ছে। বিক্রেতা নিজে থেকেই যোগ করলেন, ‘স্যার ৫৫ টাকা কেনা, ৬০ টাকায় বিক্রি করছি।’ পাশ থেকে একজন বললেন, ‘স্যার পাইকারিতে ৩০-৩৫ টাকা, ও মিথ্যা বলছে। এ সময় ম্যাজিস্ট্রেটের সঙ্গে আঠার মতো লেপ্টে ছিলেন কারওয়ান বাজার ক্ষুদ্র আড়ত কাঁচামাল মালিক সমিতির সাধারণ সম্পাদক (ভিজিটিং কার্ডে উল্লেখ রয়েছে ৯টি ব্যবসায়ী সমিতি ও ক্লাবের বিভিন্ন পদধারী) ও ২৬ নম্বর ওয়ার্ড যুবলীগের সাধারণ সম্পাদক হাজি মো. লোকমান হোসেন। তিনি বলে উঠলেন, ‘স্যার চলেন। নিত্যপণ্যের দাম অন্তত স্বাভাবিক রয়েছে।’